Valpuri Kyni

Valpuri Kyni oli 1600-luvulla Tyrvään seudulla elänyt suomalainen nainen, joka tuomittiin noituudesta. Hän on ainoa todistetusti Suomessa vesikokeeseen noituudesta epäiltynä joutunut henkilö.

Jo Valpuri Kynin äiti ja äidinisä poltettiin roviolla noitina. Hän itse joutui Aurajoessa vesikokeeseen ja sai siitä selvittyään vuonna 1635 kuolemantuomion, joka muutettiin piiskaukseksi ja karkotukseksi. Vuonna 1649 hänet tuomittiin käräjillä poltettavaksi roviolla syytettynä muun muassa tyrän noitumisesta kirkkoherralle ja susien noitumisesta hyökkäämään karjan kimppuun, mutta tuomio lieveni Turun hovioikeudessa raippojen antamiseksi ja molempien korvien menettämiseksi. Joidenkin tarinoiden mukaan Valpuri sai apua toiselta parantajalta Markku Kouvolta irti leikattujen korviensa hoitamiseen ja asui salaa tämän luona kolme vuotta opettaen lääkekasvien käyttöä vastapalvelukseksi. Perimätiedon mukaan hänet olisi lopulta myöhemmin poltettu roviolla Hämeenlinnassa.

Sastamalassa esitettiin vuonna 2009 Valpuri Kynin tarinaan perustuva, Veli-Pekka Bäckmanin säveltämä rock-ooppera.

Lähteet

Aiheesta muualla 

 Nenonen, Marko: Valpuri Kyni - noitanainen

Noituudesta tuomitut henkilöt
Suomalaiset henkilöt
1600-luvulla kuolleet
Syntymävuosi tuntematon